For spesielt interesserte
Regi: 
Marah Strauch 

Manus: Marah Strauch 

Medvirkende: 
Jean Boenish, John Long, Carol Price, Sally Kroeker, Charlie Ducat, Rick Harrison, Bill Wendt, Dave Blatell, Kent Lane, Jim Winkler, Phil Mayfield, Phil Smith, Fred Hussøy, Einar Fride Myskja, Kjell Erik Strømskag, Eirik Fonz 

Tillatt for alle 

Carl Boenish regnes som BASE-hoppingens far, og levde stort sett hele livet sitt på kanten av et stup. 
Det eneste han likte bedre enn å kaste seg utfor høye fjell, broer, master eller bygninger, var å filme det. 

Boenish var en energisk og bestemt mann, med et enormt behov for å utfordre menneskeskapte lover og regler. 
Naturens og universets lover, mente han derimot var absolutte. 

Samtidig var han medlem av Christian Science, som har en spesiell fortolkning av den kristne tro. 

Det går blant annet ut på å nekte medisinsk behandling fordi de tror på mirakuløse helbredelser i kirken. 
Boenish fikset derfor ikke beinet da det brakk, noe som ga ham store problemer og smerter senere. 

Den delvis norskproduserte dokumentaren er på mange måter ikke regissør Marah Strauch sitt produkt. 
Mesteparten av det vi får se er Boenish sitt eget filmmateriale, og det er også disse sekvensene som er de mest interessante og spektakulære. 

Jeg savner også noen kritiske røster oppi det hele. 
I stedet er dokumentaren en slags forherligelse av Boenish og BASE-hopping, selv om det var et mislykket hopp som tok hans liv 7. juni 1984 i Trollveggen i Norge. 
Fengende fra et historisk perspektiv, men ellers for spesielt interesserte. 
